Document ID: 32015R0401

ΚΑΝΟΝΙΣΜΌΣ (ΕΕ) 2015/401 ΤΗΣ ΕΠΙΤΡΟΠΉΣ
της 25ης Φεβρουαρίου 2015
για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά ανώτατα όρια καταλοίπων για τις ουσίες acetamiprid, chromafenozide, cyazofamid, dicamba, difenoconazole, fenpyrazamine, fluazinam, formetanate, νικοτίνη, penconazole, pymetrozine, pyraclostrobin, tau-fluvalinate και tebuconazole μέσα ή πάνω σε ορισμένα προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α),
Εκτιμώντας τα ακόλουθα:
(1)
Για τις ουσίες acetamiprid, cyazofamid, formetanate, pymetrozine, pyraclostrobin και tebuconazole ορίστηκαν ανώτατα όρια καταλοίπων (ΑΟΚ) στο παράρτημα II του κανονισμού (ΕΚ) αριθ. 396/2005. Για την ουσία penconazole ορίστηκαν ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες chromafenozide, dicamba, difenoconazole, fenpyrazamine, fluanizam, νικοτίνη και tau-fluvalinate, ορίστηκαν ΑΟΚ στο μέρος A του παραρτήματος III του κανονισμού (ΕΚ) αριθ. 396/2005.
(2)
Στο πλαίσιο διαδικασίας για την έγκριση της χρήσης σε μηλοειδή και σε σταφύλια φυτοπροστατευτικού προϊόντος που περιέχει τη δραστική ουσία chromafenozide, υποβλήθηκε αίτηση με βάση το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.
(3)
Όσον αφορά την ουσία cyazofamid, ανάλογη αίτηση υποβλήθηκε για τα σταφύλια. Όσον αφορά την ουσία difenoconazole, ανάλογη αίτηση υποβλήθηκε για τις πιπεριές και τις μελιτζάνες. Όσον αφορά την ουσία fenpyrazamine, ανάλογη αίτηση υποβλήθηκε για τα βερίκοκα, τα κεράσια, τα ροδάκινα και τα δαμάσκηνα. Όσον αφορά την ουσία formetanate, ανάλογη αίτηση υποβλήθηκε για τις φράουλες. Όσον αφορά την ουσία penconazole, ανάλογη αίτηση υποβλήθηκε για τα βατόμουρα και τα σμέουρα. Όσον αφορά την ουσία pymetrozine, ανάλογη αίτηση υποβλήθηκε για τον αζάρολο (μεσογειακό μούσμουλο). Όσον αφορά την ουσία pyraclostrobin, ανάλογη αίτηση υποβλήθηκε για τις ρίζες κιχωρίου. Όσον αφορά την ουσία tau-fluvalinate, ανάλογη αίτηση υποβλήθηκε για τα μηλοειδή, τα ροδάκινα, τα βερίκοκα, τα σταφύλια, τις ντομάτες, τις μελιτζάνες, τα πεπόνια, τα μπρόκολα, τα λαχανάκια Βρυξελλών, τις γογγυλοκράμβες, τις αγκινάρες, τα μαρούλια και άλλα σαλατικά. Όσον αφορά την ουσία tebuconazole, ανάλογη αίτηση υποβλήθηκε για τους σπόρους παπαρούνας.
(4)
Σύμφωνα με το άρθρο 6 παράγραφοι 2 και 4 του κανονισμού (ΕΚ) αριθ. 396/2005, υποβλήθηκε αίτηση για την ουσία acetamiprid για χρήση σε βερίκοκα και ακρόδρυα. Ο αιτών ισχυρίζεται ότι οι εγκεκριμένες χρήσεις της εν λόγω ουσίας στις καλλιέργειες αυτές στις Ηνωμένες Πολιτείες είχαν ως αποτέλεσμα κατάλοιπα που υπερβαίνουν τα ΑΟΚ που ορίζει ο κανονισμός (ΕΚ) αριθ. 396/2005 και ότι είναι αναγκαίο να καθοριστούν υψηλότερα ΑΟΚ για την αποφυγή εμπορικών φραγμών όσον αφορά την εισαγωγή των εν λόγω προϊόντων.
(5)
Ανάλογες αιτήσεις υποβλήθηκαν επίσης σχετικά με την ουσία dicamba σε γενετικώς τροποποιημένους σπόρους σόγιας και σχετικά με την ουσία fluazinam σε ρίζες τζίνσενγκ. Οι αιτούντες ισχυρίζονται ότι οι εγκεκριμένες χρήσεις των εν λόγω ουσιών στις καλλιέργειες αυτές στις Ηνωμένες Πολιτείες είχαν ως αποτέλεσμα κατάλοιπα που υπερβαίνουν τα ΑΟΚ που ορίζει ο κανονισμός (ΕΚ) αριθ. 396/2005 και ότι είναι αναγκαίο να καθοριστούν υψηλότερα ΑΟΚ για την αποφυγή εμπορικών φραγμών όσον αφορά την εισαγωγή των εν λόγω προϊόντων.
(6)
Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.
(7)
Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξέτασε ιδίως τους κινδύνους για τον καταναλωτή και, κατά περίπτωση, για τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε.
(8)
Στις αιτιολογημένες της γνώμες, η Αρχή κατέληξε στο συμπέρασμα ότι, όσον αφορά τη χρήση της ουσίας fenpyrazamine σε ροδάκινα, δεν απαιτείται τροποποίηση του υφιστάμενου ΑΟΚ. Όσον αφορά τη χρήση της ουσίας tau-fluvalinate σε μηλοειδή, βερίκοκα, ροδάκινα και ντομάτες, τα δεδομένα που υποβλήθηκαν δεν είναι επαρκή ώστε να καθοριστούν νέα ΑΟΚ. Τα υφιστάμενα ΑΟΚ θα πρέπει, επομένως, να παραμείνουν αμετάβλητα.
(9)
Όσον αφορά την ουσία dicamba, δεν ανιχνεύθηκαν κατάλοιπα κατά τη συγκομιδή σε σπόρους σόγιας ανθεκτικούς στην ουσία dicamba. Η Αρχή κατέληξε στο συμπέρασμα ότι το σχετικό συστατικό στα κατάλοιπα το οποίο ταυτοποιήθηκε σε σπόρους σόγιας ανθεκτικούς στην ουσία dicamba ήταν ο μεταβολίτης 3,6-διχλωροσαλικυλικό οξύ (DCSA).
(10)
Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις των ΑΟΚ που ζητούνταν από τους αιτούντες ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση, καθ' όλη τη διάρκεια της ζωής, στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες, ούτε η βραχυχρόνια έκθεση μέσω μεγάλης κατανάλωσης των σχετικών καλλιεργειών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης (ΑDI) ή της δόσης αναφοράς οξείας έκθεσης (ARfD).
(11)
Όσον αφορά τη νικοτίνη, με τον κανονισμό (ΕΕ) αριθ. 897/2012 της Επιτροπής (3) θεσπίστηκαν προσωρινά ΑΟΚ για τα άγρια μανιτάρια, έως τις 30 Νοεμβρίου 2014, σύμφωνα με το άρθρο 16 παράγραφος 1 στοιχείο α) του κανονισμού (ΕΚ) αριθ. 396/2005, μέχρι την υποβολή και αξιολόγηση νέων δεδομένων και πληροφοριών σχετικά με τη φυσική παρουσία ή τον σχηματισμό νικοτίνης στα σχετικά προϊόντα. Η Επιτροπή ενημερώθηκε για ένα ερευνητικό έργο που εκτελείται με σκοπό τη διερεύνηση των πηγών νικοτίνης που απαντώνται στις εν λόγω καλλιέργειες. Λόγω της αναμενόμενης διάρκειας της μελέτης και με σκοπό να δοθεί ο απαραίτητος χρόνος στην Επιτροπή ώστε να αποφασίσει, είναι σκόπιμο να παραταθεί η ισχύς αυτών των ΑΟΚ ως τις 19 Οκτωβρίου 2016.
(12)
Όσον αφορά την ουσία formetanate, τροποποιήθηκαν διάφορα ΑΟΚ με τον κανονισμό (ΕΕ) αριθ. 61/2014 της Επιτροπης (4). Ο εν λόγω κανονισμός μειώνει το ΑΟΚ για τις φράουλες στο όριο προσδιορισμού, από τις 14 Αυγούστου 2014. Για λόγους ασφάλειας δικαίου, είναι σκόπιμο να εφαρμοστεί από την ίδια ημερομηνία το ΑΟΚ το οποίο προβλέπεται στον παρόντα κανονισμό.
(13)
Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.
(14)
Κατά συνέπεια, ο κανονισμός (ΕΚ) αριθ. 396/2005 του Συμβουλίου θα πρέπει να τροποποιηθεί αναλόγως.
(15)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Νοεμβρίου 2014. Ωστόσο, για το ΑΟΚ της ουσίας formetanate στις φράουλες, εφαρμόζεται από τις 14 Αυγούστου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Φεβρουαρίου 2015.

Labels: 17
20
0
3
6